**Adaptuotų simbolinių pavadinimų „Facebook“, „Twitter“ variantai *feisbukas*, *tviteris vartojimas***

Labai paplitę nelietuviški simboliniai pavadinimai adaptuojami ir virsta bendriniais žodžiais (vartojamais be kabučių ir mažąja raide), pvz.: **audi**, **mersedesas**, **boingas** ir pan.

Bendriniais žodžiais jau tapę ir socialinių tinklų pavadinimų „Facebook“, „Twitter“, „YouTube“ adaptuoti variantai – **feisbukas**, **tviteris, jutubas**. Kaip galimi sinonimai jie įrašyti ir į „Enciklopedinį kompiuterijos žodyną“, „Aiškinamąjį kompiuterijos terminų žodyną“, žr. svetainę [Raštija.lt](https://www.xn--ratija-ckb.lt/), bus įtraukti į „Bendrinės lietuvių kalbos žodyną“.

Galimi vartoti ir kiti adaptuoti plačiau paplitusių pavadinimų variantai: **instagramas**, **skaipas** ir pan.

Parengta remiantis Valstybinės lietuvių kalbos komisijos informacija